**கல்லீரல் அழற்சி வகை ஏ** (*Hepatitis A*) என்பது ஹெபடைடிஸ் ஏ வைரசால் (HAV) கல்லீரலில் ஏற்படும் கடுமையாகத் தொற்றக்கூடிய நோயாகும். இது முன்னர் **தொற்றக்கூடிய கல்லீரல் அழற்சி** (*infectious hepatitis*) என்று அழைக்கப்பட்டது. ஆரம்பத்தில் இதன் அறிகுறிகள் குறைவாக அல்லது அறிகுறிகளே இல்லாமல் இருக்கும். இந்த நோய் தொற்றியதிலிருந்து இரண்டு முதல் ஆறு வாரங்களில் அறிகுறிகளைக் காணலாம். அறிகுறிகள் கிட்டத்தட்ட எட்டு வாரங்கள் வரை நீடித்திருக்கும், அதில் அடங்குவன: குமட்டல், வாந்தி, வயிற்றுப்போக்கு, மஞ்சள் காமாலை, காய்ச்சல் மற்றும் வயிற்று வலி. தொடக்க தொற்றுக்குப் பிறகான ஆறு மாத காலத்தில் கிட்டத்தட்ட 10–15% பேருக்கு அறிகுறிகள் மீண்டும் மீண்டும் ஏற்படலாம். பொதுவாக முதியோருக்கு கடுமையான கல்லீரல் செயலிழப்பும் அரிதாக ஏற்படலாம்.

நோய் ஏற்படக் காரணம்
-------------------

இந்த நோயானது, பாதிக்கப்பட்ட நோயாளிகள் அசுத்தப்படுத்திய உணவு அல்லது தண்ணீரை உண்ணுவதால் அல்லது அருந்துவதால் பொதுவாகப் பரவுகிறது. இந்த நோய்க்கு நன்கு சமைக்கப்படாத ஒட்டுமீன் ஒரு பொதுவான காரணமாக இருக்கலாம். இது, இந்நோயுள்ளவர்களுடன் நெருங்கிப் பழகுவதால் கூட ஏற்படலாம். குழந்தைகள் நோயுற்று இருக்கும்போது அறிகுறிகள் எதுவும் இருக்காது என்பதால், எளிதில் மற்றவர்களுக்கும் தொற்றக்கூடும். ஒருமுறை இந்த நோயால் பாதிக்கப்பட்டவர்கள், அவர்கள் வாழ்நாள் முழுவதும் நோய் எதிர்ப்பு சக்தியைப் பெறுவார்கள். இந்நோய்க்கான அறிகுறிகள் மற்ற நோய்களின் அறிகுறிகள் போன்றே இருப்பதால் குருதிப் பரிசோதனையும் செய்ய வேண்டும். இது அறியப்பட்ட ஐந்து கல்லீரல் அழற்சி வைரசுகளில் ஒன்று: ஏ, பி, சி, டி, மற்றும் இ.

தடுப்பும் சிகிச்சையும்
----------------------

ஹெபடைடிஸ் ஏ தடுப்பூசி, நோயைத் தடுப்பதற்கு பயனுள்ளது. இது சில நாடுகளில் குழந்தைகளுக்கும், ஏற்கனவே தடுப்பூசி போடாத நோய் தாக்க அதிக அபாயமுள்ள நபர்களுக்கும் பரிந்துரைக்கப்படுகிறது. இது வாழ்நாள் முழுவதுக்கும் மிகவும் பயனுள்ளது. கை கழுவுதல் மற்றும் நன்கு உணவைச் சமைத்தல் உள்ளிட்டவை மற்ற தடுப்பு முயற்சிகளாகும். இதற்கு குறிப்பிட்ட சிகிச்சை எதுவுமில்லை, இருப்பினும் தேவைப்பட்டால் குமட்டல் அல்லது வயிற்றுப்போக்கு போன்றவைக்கு ஓய்வும் மருந்துகளும் பரிந்துரைக்கப்படுகின்றன. எல்லா கல்லீரல் நோய்த் தொற்றுகளும் பொதுவாக முழுமையாகக் குணமடையும். கடுமையான கல்லீரல் செயலிழப்பு ஏற்பட்டால், கல்லீரல் மாற்று சிகிச்சையை மேற்கொள்ளலாம்.

பரவல்
-----

ஆண்டு ஒன்றுக்கு பன்னாட்டு அளவில் 1.5 மில்லியன் அறிகுறிகள் ஏற்படுகின்றன, மொத்தத்தில் ஒரு கோடி மக்கள் பாதிக்கப்படுகிறார்கள். இது உலகின் பெரும்பாலும் மோசமாக சுத்திகரிப்பட்ட மற்றும் போதுமான சுத்தமான தண்ணீர் கிடைக்காத பகுதிகளில் பொதுவாக ஏற்படுகிறது. வளரும் நாடுகளில் 90% குழந்தைகள் 10 வயதுக்குள் இதனால் பாதிக்கப்பட்டு, வயதுவந்த பிறகு நோய் எதிர்ப்பு சக்திமிக்கவர்களாக இருக்கிறார்கள். மிதமாக வளர்ந்த நாடுகளில் குழந்தைகள் வெளியே அதிகம் அனுமதிக்கப்படாததாலும், பரவலான தடுப்பூசி வழங்கப்படாததாலும் இந்நோய் திடீரென ஏற்படலாம். கடுமையான ஹெபடைடிஸ் ஏ காரணமாக 2010 இல், 102,000 பேர் இறந்தனர். ஒவ்வொரு ஆண்டும் சூலை 28 ஆம் தேதி வைரல் ஹெபடைடிஸ் குறித்த விழிப்புணர்வை ஏற்படுத்துவதற்காக, உலகக் கல்லீரல் அழற்சி நாள் கொண்டாடப்படுகிறது.

மேற்குறிப்புகள்
---------------

1. ↑  Ryan KJ, Ray CG (editors) (2004). *Sherris Medical Microbiology* (4th ). McGraw Hill. பக். 541–4. பன்னாட்டுத் தரப்புத்தக எண்:0-8385-8529-9.
2. 1 2 3 4 5 6 7 8 9 10 11 12 13 14 15 16  Matheny, SC; Kingery, JE (1 December 2012). "Hepatitis A.". *Am Fam Physician* **86** (11): 1027–34; quiz 1010–2. பப்மெட்:23198670. .
3. ↑  Connor BA (2005). "Hepatitis A vaccine in the last-minute traveler". *Am. J. Med.* **118** (Suppl 10A): 58S–62S. doi:10.1016/j.amjmed.2005.07.018. பப்மெட்:16271543.
4. ↑  Bellou, M.; Kokkinos, P.; Vantarakis, A. (March 2013). "Shellfish-borne viral outbreaks: a systematic review.". *Food Environ Virol* **5** (1): 13–23. doi:10.1007/s12560-012-9097-6. பப்மெட்:23412719.
5. ↑   *The Encyclopedia of Hepatitis and Other Liver Diseases*. Infobase. 2006. பக். 105. பன்னாட்டுத் தரப்புத்தக எண்:978-0-8160-6990-3. .
6. ↑  Irving, GJ.; Holden, J.; Yang, R.; Pope, D. (2012). "Hepatitis A immunisation in persons not previously exposed to hepatitis A.". *Cochrane Database Syst Rev* **7**: CD009051. doi:10.1002/14651858.CD009051.pub2. பப்மெட்:22786522.
7. 1 2 3 4 5  "Hepatitis A Fact sheet N°328". *World Health Organization*. July 2013.. பார்த்த நாள்: 20 February 2014.
8. ↑  Wasley, A; Fiore, A; Bell, BP (2006). "Hepatitis A in the era of vaccination.". *Epidemiol Rev* **28**: 101–11. doi:10.1093/epirev/mxj012. பப்மெட்:16775039. .
9. ↑  Lozano, R (Dec 15, 2012). "Global and regional mortality from 235 causes of death for 20 age groups in 1990 and 2010: a systematic analysis for the Global Burden of Disease Study 2010". *Lancet* **380** (9859): 2095–128. doi:10.1016/S0140-6736(12)61728-0. பப்மெட்:23245604.